Caravana Formulei 1 a ajuns în Australia, acolo unde se defăşoară a treia etapă din Marele Circ. Max Verstappen a câştigat primele două etape şi este mare favorit să se impună şi la Melbourne.
Dar, prima sesiune de antrenamente de pe circuitul australian a fost marcată de accidentul lui Alexander Albon. Monopostul thailandezului a intrat în zid şi s-a făcut praf. Din fericire, pilotul a scăpat fără nicio zgârietură.
Pentru că şasiul maşinii a fost deteriorat, el nu poate fi reparat până la calificările de sâmbătă dimineaţa. Mai mult, conform reglementărilor, Williams nu are un şasiu de rezervă şi oficialii au luat o decizie fără precedent.
I-au cerut lui Logan Sargeant, colegul de echipă al lui Albon, să îi lase maşina thailandezului, pentru a concura în calificări şi cursă. Alexander Albon este pilotul numărul 1 de la Williams şi pentru restul weekendului va concura în maşina colegului.
Astfel, Logan Sargeant va urmări cursa din paddock. Pilotul american a reacţionat după decizia echipei: "Este cel mai dificil moment al carierei mele. Totuși, sunt complet dedicat echipei și voi continua să contribui oricum pot în acest weekend", a spus Sargeant.
Logan Sargeant nu s-a descurcat rău în primele două sesiuni de antrenamente libere. Americanul a încheiat pe locul 14 prima sesiune şi pe locul 13 a doua. Alex Albon urmează să concureze în maşina lui Sargeant pentru restul weekendului:
"Logan a fost întotdeauna un profesionist desăvârșit și un om de echipă încă din prima zi, iar acest lucru este greu de acceptat pentru el. În acest moment însă, nu pot să mă concentrez asupra situației.
Singura mea sarcină acum este să ne maximizez potențialul din acest weekend și să lucrez cu întreaga echipă pentru a ne asigura că facem cea mai bună treabă posibilă", a spus Albon.
Marele Premiu al Australiei va avea loc duminică dimineaţa, ora României, începând cu ora 06:00. Cursa va putea fi urmărită pe Antena 3.
VEZI VIDEO ACCIDENTUL LUI ALBON: